STREIK: En gresk lærer har kledd seg ut som soldat og har teipet munnen som et symbol på at regjeringen har tatt i bruk unntakslover for å hindre at lærerne streiker fredag denne uken. Lærere som ikke møter på jobb, risikerer å bli fengslet og få sparken. Foto: John Kolesidis / Reuters / NTB scanpix

Grekere streiker i protest mot streikeforbud

Grekere ansatt i offentlig sektor gikk tirsdag til streik i protest mot at regjeringen truer lærerne med anmeldelse og oppsigelse hvis de gjennomfører en planlagt streik førstkommende fredag.

14. mai 2013

Artikkelen er over syv år gammel

Streiken skal holdes samme dag som elever skal avlegge viktige opptaksprøver til landets universiteter, og regjeringen tok i helgen i bruk unntakslover for å hindre at streiken blir gjennomført.

Tirsdag holdt skoler stengt, og sykehus reduserte virksomheten til et minimum som følge av protesten. Lærere, leger og lokale byråkrater var ventet å holde en større demonstrasjon i sentrum av Aten i løpet av dagen.

Hellas' statsminister Antonis Samaras har satt hardt mot hardt for å hindre at lærerne legger ned arbeidet samme dag som det holdes viktige opptaksprøver for videregående elever. Det har skapt rasende reaksjoner i fagbevegelsen.

- Dette er vår respons på regjeringens autoritære politikk mot lærere på videregående skoler, heter det i en uttalelse fra fagorganisasjonen ADEDY, som også krever et møte med statsministeren.

Aksjon torsdag

ADEDY oppfordrer i tillegg til en firetimers arbeidsnedleggelse førstkommende torsdag i solidaritet med lærerne. Landets hovedorganisasjon i privat sektor GSEE vil slutte opp om aksjonen.

Regjeringen vil at lærerne skal jobbe to timer mer i uken slik at de får samme gjennomsnittlige arbeidstid som lærere i EU. De vil også flytte 4.000 lærere til avsidesliggende strøk der det er lærermangel.

Disse tiltakene vil føre til at 10.000 deltidslærere mister jobben når deres midlertidige kontrakter utløper.

Færre arbeidstakere

Til sammen representerer ADEDY og GSEE over halvparten av Hellas' arbeidstakere. Den greske arbeidsstokken har imidlertid blitt markant redusert de siste årene på grunn av offentlige nedskjæringer, konkurser og skyhøy arbeidsledighet.

Greske fagorganisasjoner har i løpet av den økonomiske krisen oppfordret til en rekke streiker i protest mot myndighetenes kuttpolitikk, men streikene har fått stadig lavere oppslutning ettersom aksjonene ikke har ført til en endring av den økonomiske politikken.

Publisert: 14.05.13 kl. 10:41

Les også

Mer om Hellas